作者:韓愈
標題:和裴僕射相公假山十一韻
內容:公乎真愛山，看山旦連夕。猶嫌山在眼，不得著腳曆。枉語山中人，匄我澗側石。有來應公須，歸必載金帛。當軒乍駢羅，隨勢忽開坼。有洞若神剜，有巖類天劃。終朝巖洞間，歌鼓燕賓戚。孰謂衡霍期，近在王侯宅。傅氏築已卑，磻溪釣何激。逍遙功德下，不與事相摭。樂我盛明朝，於焉傲今昔。